정조 19년 · 목
疏略曰臣於目下事竊有一二講究者不拘出位條列以陳惟聖明澄省焉一曰開言路臣於年前伏覩綸音若曰國之興亡亶係於言路之開閉言路閉而國不亡者幾希大哉言乎臣實激仰欽歎曰吾國其庶幾乎夫何十數年之間未聞有明目達聰之效而重煩今日求言之敎也無或前日之敎猶有未孚於司直之地徒爲應文之歸而然歟言路開閉固非愚臣所敢與知而以今正月朝參時所下傳敎觀之浮靡日甚虛僞日加讒謟日滋欺瞞日痼自顧治象多負初心丁寧及復若是其摯臣誠戃怳愚惑莫知其所以而言路之不開從可驗矣向使言路早開臣工士庶咸得以自進則上可以指陳闕遺開悟聖心下可以斥去姦邪屛絕權倖如是而治不徯志臣未之聞也又何憂乎浮靡虛僞又何畏乎讒謟欺瞞哉雖以臺選言之祖宗朝重臺閣顧何如而今也則不然一番通望之後人皆厭避故世所稱峻望則罕有是除銓家有顏私則亦不頻擬蹤跡生疏則謂之不識何狀可慮其生事只以素知其瘦懦軟熟出入多年循默無弊之類輪回比排朝除夕遞昨罷今叨朝廷之待臺閣如此則無怪其讜言之不聞此豈細故也哉噫朝廷之士無不可言之時草茅之臣惟應旨而後言以草茅之言而進于香案之前其路至難人主爲不虛心來諫則愚夫何以自達其情乎今當因災恐懼誕降絲綸以開言路爲消弭之第一義而若復因循荏苒不過如斯而止則積憊之士氣決難噓起已痼之人心決難感回可不惜哉伏願殿下凡於求助之方常若過災之時勿以留意之例批看作過去之酬應仍命銓曹俾重臺官排擬而峻其選委任而責其成焉二曰明道術古道寢微末俗漸澆繩趨規步之士譏其異衆從師請益之徒謂之騖外標置稍別指議先加使不得自立而通仕籍則不顧笑罵而爲之者爲能事應科試則不計冒禁而得之者爲妙訣此乃當今之習俗而世之無道學之名久矣於是乎洋學者出焉所謂洋學臣誠不識其何說而觀於章奏聽於傳說蓋是邵子所云皇王帝覇君臣父子道理之外也其書甚罕雖宿儒老士鮮一見之而惟彼中外小民傳習甚廣其果孰從而聽耶噫上而聖明臨御下而能言之士拒之甚力若其鴟張之說雖有稽天之勢亦何爲哉第念堂堂小華四百年培養之俗乃爲一邪學所戲劇豈不痛惋臣又竊有所憂歎者士大夫不貴名檢一向放下勢利人慾爲其田地根本而不復知有廉恥二字以至州閭之間恥於安常守分農家之子率多見物則遷好訟之習成而牟利之風甚焉其將不流於邪學則入於盜藪此亦朱子所謂道學不明變怪百出者也以學校言之臣聞之舊有鄕學敎授敎官而監司之巡到各邑使校儒陳其邑之詩詞歌謠以驗其俗而黜陟之自壬辰亂後遂廢今則名雖學宮而初非藏修遊息之所徒作群居族談之場其鄙悖之事不可殫記臣竊覸殿下御極以來禮先賢而致俎豆之報獎後學而擧薦剡之典表章朱子之書刊布中外招延山野之士盡其恩禮凡所以扶植元氣振勵風敎者蔑以加焉而延首拭目其效漠然者何也臣聞之往時儒賢在野則搢紳子第相率及門而異時立朝事君表表可稱者無不出其門下遐土秀民亦皆聞風而興慕今則上自搢紳下至鄙曲之士不復知束手之爲何禮都是黑窣窣地是以聖心雖勤於招徠而擧無艷美之心雖勞於導率而未有丕變之期顧今反經之道莫要於明敎化殿下苟欲挽回頹風以新一代之耳目則必不以流俗待群下而群下亦不以流俗待其身群下之自任不輕則必不安於今日之卑汙而其於祖宗朝名臣碩輔士大夫氷蘗志操言議風旨之輝映於流來者庶有所企慕矣又於旌招之列苟有望實俱著爲人儀表者則不可但以虛禮縻之誠宜致之朝端降之大任官僚敬憚而士林矜式咸知吾儒第一等事在此而不在彼則新進後學庶可觀感而興起至於鄕學則以守令兼敎授主管齋任黜陟擇以邑中有文識質慤之人隨其朔望之會兼設小學之講使鄕里後進亦知長少之節禮遜之容爲人道之所當然而或有不率敎而害及平民者嚴飭道臣守令隨現以懲則以八刑糾萬民豈不有助於三物之敎也哉三曰抑奢侈今之奢侈非人之所樂爲習俗所驅自不得不然臣於戊申九月伏奉禁髢事目册字輪示親戚鄕黨則莫不雀躍相告曰今婚所得爲幾許金吾無憂矣卽此而人情大可見焉臣聞祖宗朝崇儉之德至矣儒生之苧布皮鞋城內騎馬皆有禁令士夫家女婚用染綠綿布長衣又自法司送禁亂醫女察衣服器用之僭制者家舍之間架多少高下尺數皆有其式士人妻之乘有屋轎未知昉於何時而以先輩文集所載觀之蓋是百年內事非朝令所許也今則禮防一壞等級不明苟有財力則輿儓賤人之家孰不爲五樑乎士夫之妾媵吏胥編氓之妻女孰不得乘轎乎至於衣履冠帶少無異同朝士市井無以區別侈風漸長生理轉窮擧一世奔走於虛僞之域外雖華美中則憂愁於是焉爲其所不當爲取其所不當取風俗由是而偸薄廉恥由是而都喪三農不至大無而閭里竊發不勝其苦道路殺越無歲無之湖西一路素稱士夫之鄕而數年之內火賊行劫不知爲幾處臣又聞之往時朝士以破弊之袍蠱壞之鞍爲高致而丘直不入於家往往賣其私田綽有拔葵之高義在官與遞歸者不敢爲求田問舍之計或有犯者抨彈立至爲世棄物故居外任者雖貪無所用是以恤窮濟貪館傳增飾皆有可觀今則一切反是家占甲第田連阡陌者反稱榦局而未聞有以此被彈者以是之故貪墨日盛躁競日甚四維之不張爲如何哉先儒有言生民之理有窮則聖王之法當變生理之窮未有甚於此時而況奢侈本非古制者乎伏願殿下抑奢崇儉嚴法禁之雖至細至微之物本非國典所許凡在當禁之科者著爲定式痛加察飭則目前立至之效先及於至窮至貧之家而民志稍定矣至於乘轎一款尤爲痼弊中人之言曰乘轎非樂爲婦之本家女之夫家擧皆乘轎而已獨不然則大爲羞恥不得已從俗云矣臣聞士夫家往時女子之行別其內外者其制甚簡人之及見者多有之然則從今設禁非創新乃復舊此爲表貴賤裕民力之一大節也四曰愼官方我朝用人之法專尙門閥已成一副規模今不可遽議而此亦有古今之異焉昔則名官淸銜極其地望之選故士大夫咸自砥礪以名節相尙而一有鄙俚之事則見擠於儕輩遂枳於遴選居內職則視若登仙之榮爲方伯者便有失意之歎以近古事言之鄕人之在郞署者除令長反詈銓官爲掌憲者除州牧捽曳政吏有一經幄之臣爲親求補而適有一窠招問政吏吏曰邑太腴不可至今爲美談此蓋國朝數百年以淸名好爵鼓舞一世之效也其餘名在朝籍者咸試字牧故朝典籍暮縣監里諺尙傳而今則不問人望一以地閥取捨而淸選壞矣擧無希名之心漸啓趨利之風而監司守令爲第一名官此其世道升降之一大幾也臣又聞之南行之稱其來久矣初則試以察訪監牧官以至於守令而一出蔭路則雖登科第不許淸選故謂之席帽士子之遊庠學者或擬初仕則大爲羞辱今則蔭官爲華銜自始仕而一蹴至府牧經府牧而又爲縣監乍遞旋復朝入暮出今之言曰蔭官至州牧則凡百優於當路宰相身爲卿宰而家無蔭仕則不勝其貧寒於是乎濡染旣久慕效轉甚隨群遂隊未有麗澤討論之義較短量長不過官況好否之說其壞陷人心有如是矣臣又聞之往時外邑有朝廷例問所以明其內重外輕之別者有如勞心勞力之分焉今則惟勢是趨善事益巧而廉節掃地盡矣古人則以廉爲貴而廉者自無不利此所以內重於外而惟廉是尙也今人則以貪爲貴而貪者反獲其榮此所以外重於內而惟貪是務也雖然此非家喩而戶說必自朝廷先其名節然後名器不濫而士大夫趨向可正蓋近臣擧動人所儀法若自侍從稍存科限雖有地閥必擇其資望名節之可稱者布列近聯坐持風裁則庶可以激濁揚淸分別是非矣文南武三歧不可廢一則何可限以此窠彼窠示人不廣乎亦依邊倅之互代通融交遞則不患寡而亦不患不均若然則人名自愛身各而或可有補於世道矣五曰正經界兼竝之弊胡至此也往者俗尙儉朴又節以制度財力雖有餘防閑不可踰故其志易盈其財易足今則奢侈如此又無等殺第宅車馬服食婚嫁之具凡卿相之所得爲士庶效之貧者已矣富人無所牽制其勢不得不廣置田宅於轉漕便利處而土著之富戶亦效之甚至賤人之買文買筆而獲科名者比比有之此其家貲必致累萬然後乃爲其所欲爲志旣無厭財亦無限土價之騰踴貧弱之愈困至於今日而極矣戊戌夏大朝會伏覩綸音若曰制民產必自經界始上古井田尙矣惟有名田一事最爲近古我東壤地偏小而山谿居多井界難設而豪右竝吞大哉言乎臣至今莊誦于中矣故處士柳馨遠以田結區畫儘有條理而其歸換取予之煩與井田無異今若略倣其制自貴戚公卿至于士庶分爲幾等限以幾結則此惟名田之意也程子曰限民之產則妨貴戚自非剛斷之君英烈之輔不能挺特奮發以革其弊此在宸衷斷而行之臣又聞諸道量田已有成命而列邑觀望無意擧行何也量田今爲七十餘年而列邑田結耗縮甚多此雖庚子量田時虛張結數之致而豈至若是夥然乎今夫改量之意一則査其正田之漏落一則矯其等第之錯誤而言其漏落之大者隱結是也隱結世所稱不正名色而漏於元結之內匿於詳定外而邑之稍腴爲世爭窠者太半以有隱結故也今之朝議皆以爲隱結不可言也守令賴此而濟贍今若失此則必有科外徵斂夫經界正而穀祿平王政之大者今於常祿之外必有隱結然後可無橫斂云者不亦紕繆之甚乎蓋俸祿薄而國無廉吏自古然矣臣聞均役以後外邑之凋弊忒甚而京司求請近益增倍營門卜定無異勒奪而朝報索價又生一弊今之守令亦云難支今又搜括隱結實有乖於重祿勸士之道則無寧載於詳定屬之廩粟損其太厚以優太薄事甚正大而京司求請之加斂於例外者亦須痛革然後外邑可以責廉矣六曰嚴科規臣於丙申年間伏覩綸音若曰方今朝廷之大弊莫有甚於科擧倖占者滔滔一年甚於一年一日甚於一日其將人不得爲人國不得爲國大哉言乎惜乎在廷之臣不能對揚未聞有矯革之擧也雖然粵在御極之初四方肅然改觀京外之有地閥者間多退步於大科而專意於蔭路鄕曲之積財貨者擧皆趑趄於監試而望斷於高第士習頓變科場一新擧子入門之際幾有讓路之風臣於丁酉春科曾所目擊者也乃自八九年來監試之雜亂反有甚於前日一人之陳試已過幾式年而空名帖買賣紛紜遐鄕發解之人身歿已久而名登買賣帖者有之又有初不發解而登庠者蓋所謂四書初試講生不能製述故鄕儒之同姓字者買此以赴會試矣場外製入尤無忌憚至於設都家而規利之徒興募文筆而駔儈之說行傳說狼藉無人不聞殿下之有意通變亦幾年矣然而大臣不言臺閣不論及至詢問之際輒歸之於無可奈何不欲任其謗臣竊慨然館學齋任之擇以名閥試講賜第仰惟聖意極費區處而第其設始之規模不廣科程之偏捷太甚而又非移彼設此則增一科名矣臣又聞監試新定節目則限三時呈券以矯其大早封彌官之擇差照訖講之申嚴聖慮靡不用極而曾未幾日照訖講帖買賣又復藉甚奸僞日滋漸至於莫可收拾之境其可坐視而莫之救乎徒尙文辭不貴德行非選士之本意故昔在皇朝亦嘗暫停科擧則今之科名不其太繁乎旣有應行之科又有日次應製之名殆乎無月無科右文之治孰不欽歎而賜第之濫恐或有違於愛嚬笑之義也臣竊以爲一遵國朝定制凡於應行大比科外閒漫節製及製講幷以賞格施行以嚴科規監試初試陳試與四書初試其因其革惟願下詢裁處科場隨從一幷嚴禁而計所防奸之徒無非作奸之階梯京試官都事之帶來書吏與私人奸習漸闊萬目難掩凡若此類合有別般措置至於科規通變今有二說焉一曰鄕貢一曰面試鄕貢之制與漢之賢良科祖宗朝薦擧法其規一也至於面試之法若申先甲之令則借書借述之類自當不赴於初試而面試則不過定其次第如殿試之爲而已惟在聖明酌古參今合乎時措之宜矣七曰戢吏胥臣於前疏略陳還弊而吏胥之弊豈獨糶糴一事爲然哉自少至老盤據糾結一邑事權在渠掌中許多操縱隨其筆端凡所蠹國病民之事指不勝摟而至於糶糴則逐年斂散排巡出納此是一邑之大政決不可不首先矯革今若禁斷吏還則攀緣路絕可以杜積壓拖欠精麤瓦換之弊容或偸竊於暗地決難縱恣於白晝些少奸弊雖難盡祛而論以大體似或便宜吏還旣禁則渠輩契活在所當念故臣曾以除出耗條優其稍食有所仰陳而旣有若干復戶又有自來應食則以耗添補亦足代耕吏民俱便恐無他道今聞海西一縣民人自願與吏奴各庫而官長以庫舍之創設爲難則民人各持土木爭先趨事不日而成云各庫之法雖似差强而每當外倉反閱之時尙有移粟代點之擧況此吏民之庫同在邑底以吏掌之則其路甚易雖全庫瓦換其誰禁之乎臣竊以爲吏還禁然後還弊庶或整頓且爲守令者職事相管喫人打罵卽官守之常事也往時朝臣奉使之行及自外承召之時隨其見聞推責該吏風聲所及懲戢爲多今則雖罪在下吏守令看作恥事盛氣發怒故上營難於推治往來使星則苟幸無事雖有大關風化者一皆置之度外故吏屬益無所憚似不可一向任他矣大抵吏胥之弊京外同然而臣竊聞曾以情債事因特敎有定例今則定例之外有別情債又有別別情債之說極爲藉藉此而信然則他當何說然則京司之吏尤不可不嚴束而無論京鄕盡汰宂吏以防誅求之路情債亦宜嚴明定式使京外知所準的亦係不可已之政矣八曰覈軍政均役以前二疋之役民皆厭避故托跡於僧尼竄名於郵傳無怪其簽丁之苟艱而均役以後不願爲僧尼故寺刹之凋弊在處皆然投附於邑籍故驛路之殘敗幾至絕站而列邑簽丁愈往愈艱蓋除番之弊諸路同然而西北尤甚契房之習列邑通規而三南最多所謂除番則不稱軍役而名以鄕外許令春秋納錢爲民者看作發身之榮道故下無怨言爲宰者以爲肥己之妙逕故久益增數一邑之稍實土著皆入於此而軍丁則率以負殘老弱流離聚散之徒隨得隨塡所謂契房則創出名目各有依據擇其富庶之里先爲排定然後以其餘丁苟充軍額故閭里之間推捉不絕時月之內逃故相繼臣於辛亥春適過一邑一日之內路逢數十人持前後牒訴積成卷軸臣試問之皆逃故徵布之替當者也本官新到故今又往訴云而或爲五六年或爲十餘年其所呼號亦足干和西路則襲謬賣鄕爲良丁之蟊賊南中則勢家藏獲爲軍伍之逋藪且賤人應役者忽地規免或稱忠義或稱某族或稱功臣後裔僞譜盛行牒訴相續各邑不勝其擾蓋勢家則有使喚僮僕又有墓奴莊奴又有投耗奴婢皆終身不知官役而小民則疊役居多法制之不齊力役之不均至於如此當初均役之設爲其矯揉軍弊而設置未久爲弊已多魚鹽漸貴蓋緣縣官之漁海邑況至薄以致公私之俱困且往來船隻各邑之都不管攝者其於緩急之備亦甚疏虞難保其永久遵行而此非大更張則不須議到若論目前救弊則所謂除番契房襲謬賣鄕勢家臧穫之弊一幷剗革移充軍案則許多丁壯不患不足矣九曰簡山訟地理甚微而人慾無限今則雖千萬不當之處以不爭爲恥以務勝爲高同室至親瓦相起訟隣里故情變爲仇讎偸葬之習私掘之弊無日無之甚至於輦路擊錚踵相接焉今若一從國朝成典則不患無地可使無訟蓋國典隨其爵品定其步數而庶人無步數臣愚以爲不計四山不拘禁養一依典憲施行而或有占山者如前違越聽訟者有所闊狹則竝爲重勘然後末路爭訟之俗庶可知戢矣臣於典章未有考據而竊有訝惑者私掘之中情迹各異夫自知理屈而不可禁則有初不起訟而私掘者又有告官落訟則諉其族屬中負窮者多給錢貨使之自當其罪而私掘者焉又有屢訟屢捷而官長不爲督掘經年閱歲則不得已而私掘者焉然而議律則同其理屈而私掘者捧賂而自當者則適中其願得訟而私掘者則無處申訴而自陷於罪矣情有異同而律無差等臣則以爲不告官而私掘者及捧賂而自當者則其習尤惡合施重律得訟後官不爲督掘無處伸訴至於私掘者則宜從末勘而偸葬而隱避者限以幾日限內如不自現則自官許掘然後偸葬之弊庶或寢息矣十曰檢流民臣聞以流民禁止事經幄之臣有所陳達而厚招譏斥云臣未知其所奏何如而竊以爲流民之弊亦不可不察蓋仰事俯育勤業奉公之類雖當大無手足拮据咸懷安土之計而平日倖民浮寄之徒朝東暮西容易聚散矣夫所謂實戶有儲積者幾人乎皆以荳葉菜根和糜作粥以過朝夕而公私酬應之不得不爲者又甚多其囏難辛苦之狀有不忍見而又爲流民所困惴惴度日甚可矜也臣竊觀壬寅癸卯以來流民引聚徒黨十百爲群衣則屯聚寺刹晝則遍滿閭里輪回遞食咆喝無此少咈其意故爲生釁取其癃疾將斃者自相蹈藉勒成殺人許多村落橫被考連失其農時其害十倍於饑饉矣然則流丏之徒固不可以無賴治之而亦不可任其肆氣貽害居人也夫使土著實戶安堵而樂業亦豈後於流民之接濟乎臣愚以爲賑濟流民各別申飭而但令禁其作隊成黨轉往他邑之弊許令往來於各其境內待哺於本邑如此則在流民無所損在居民爲大惠申明戶牌之法考其居住則不但流民之不得任意越境姦究之徒亦無以聚黨劫人矣見今湖中荐遭歉荒村里穿窬極其難勘火賊肆行尤爲驚怖去來商舶亦被其掠云近來治盜之臣專不事事戢捕不嚴宜卽嚴飭各鎭營申明篤法而若或復有如前竊發之擧則嚴堪其不能擧職之罪然後平民始可支保矣顧今時弊可謂茫無際涯誠難遍以疏擧而苟求其本則蓋由於祖宗舊典日漸廢弛以至於此矣恭惟殿下以天縱之資加日新之學本之孝悌而推之爲德敎主於寬大而濟之以纖悉發政施仁之間敬天勤民之念無不稽于先王成憲而臨御二十年以來因時制宜興廢補弊者亦已屢矣奈此俗例近規終難擺脫繁文瑣節無以汎掃架漏牽補以紓目前之急而日往月來未見卓然之效於是以我聖明有爲之志亦未免却顧出一令或慮有作而無成行一政每歎有名而無實却又從這裏許做去有君無臣識者不勝竊歎而其於修擧廢墜一變至道則固已難矣臣誠不學無識而所言則竊自以爲無非切於時弊且於其間抑有聖明之已發其端而未及施措者又有典章之寢失其舊而未及修▣▣則今當淬礪之會亦或不爲全然無所取也批以十條所陳皆甚勤據昨日有湖南梁周翊今日又有湖西之爾未必爾等救弊之策一一中窾言則切是矣第一二三條件卽根本之說也當留意第四條朝有下敎第五條言於周翊批矣第六條科弊非不知也每欲矯末何以使士習刮目乎至於鄕貢與面試甲乙之說不一而日次講之間月係是法典上齋生之不應講者使之應製意在勸獎竝與節製而勿爲賜第之請爾言好矣曾亦難愼更當留意第七條吏胥之弊紀綱立則似此奸竇自當未售矣第八第九條爾言雖是貴在不撓然何可一日弛于心乎第十條惟在道帥臣檢飭之如何矣